**Συνάντηση του ΜέΡΑ25 με τον σεβ. Μητροπολίτη Φθιώτιδος κ. Συμεών σχετικά με το ζήτημα του Ποικίλου Όρους και των Δήμων Περιστερίου και Πετρούπολης**

Σήμερα Δευτέρα 20 Ιανουαρίου 2020 συναντήθηκε ο Γραμματέας του ΜέΡΑ25 Γιάνης Βαρουφάκης, μαζί με τους βουλευτές Κρίτωνα Αρσένη και Αγγελική Αδαμοπούλου, με τον Σεβασμιώτατο Μητροπολίτη Φθιώτιδος κ. Συμεών, προκειμένου να συζητηθεί η υπόθεση του Ποικίλου Όρους, δηλαδή το ζήτημα των διεκδικήσεων του μητροπολιτικού ναού Ευαγγελισμού της Θεοτόκου Λαμίας στους Δήμους Πετρούπολης και Περιστερίου.

Η συνάντηση λαμβάνει χώρα σε συνέχεια της επιστολής που έστειλαν στον Σεβ. Μητροπολίτη Φθιώτιδος για το ζήτημα οι βουλευτές Γιάνης Βαρουφάκης και Κρίτων Αρσένης στις αρχές Νοεμβρίου του 2019, καθώς και της θερμής ανταπόκρισης του Σεβασμιωτάτου.

Η εποικοδομητική συνάντηση του ΜέΡΑ25 με τον Σεβασμιώτατο κ. Συμεών, ο οποίος μόλις προσφάτως ανέλαβε τη διαποίμανση της Μητρόπολης Φθιώτιδος, οδήγησε στο συμπέρασμα ότι ο Σεβασμιώτατος κατανοεί και συμμερίζεται τις αγωνίες και τα προβλήματα των κατοίκων των Δήμων Πετρούπολης και Περιστερίου, καθώς και την ανάγκη διαφύλαξης του φυσικού περιβάλλοντος του Ποικίλου Όρους.

Οι εκπρόσωποι του ΜέΡΑ25 σημείωσαν τη διάθεση του Σεβασμιωτάτου να επικοινωνήσουν μαζί του οι αρμόδιες αρχές της τοπικής αυτοδιοίκησης. Ο ίδιος θα καλωσόριζε την προσπάθεια να βρεθεί εξωδικαστική λύση και αποτελεσματική διευθέτηση από κοινού με όλους τους εμπλεκόμενους φορείς.